L'Auditori de l'Eliana acull la projecció en directe de l'òpera Otello
22 de setembre de 2016

Els veïns i les veïnes de l'Eliana tindran l'oportunitat de convertir-se en espectadors d'una gran representació operística sense eixir del municipi. El dissabte dia 24, a les 20 hores, donarà començament en el Teatre Real de Madrid la funció de l'òpera Otello, de Giussepe Verdi. Simultàniament, la gran pantalla de l'Auditori Municipal de l'Eliana oferirà, amb una realització espectacular i amb imatges i so en alta qualitat, la retransmissió via satèl·lit de la representació.

Aquesta és la forma amb la qual el Teatre Real, que compleix 200 anys, pretén acostar el gènere operístic al gran públic. L'entrada lliure, fins a completar l'aforament, és un altre al·licient per a l'espectador que poques vegades o mai ha tingut oportunitat de gaudir d'una òpera de qualitat. L'elenc artístic és de primer ordre: el director musical és Renato Palumbo i el d'escena David Alden; i els principals papers per al tenor nord-americà Gregory Condeix, que farà de Otelo, i la soprano albanesa Ermonela Jahoe.

L'òpera Otello, basada en l'obra de Willian Shakespeare “Othello, or The Moor of Venice” (1603), va ser estrenada en la Scala de Milà en 1887, i en el Teatre Real en 1890. Es tracta d'un drama líric en quatre actes i és una de les obres més conegudes de Giussepe Verdi (1813-1901). La durada total és de tres hores, incloent un descans entre el II i III acte de 25 minuts. La representació serà retransmesa en “streaming” o via satèl·lit a 80 municipis de tota Espanya.